आईएसएल-6 : जीत के साथ लीग चरण का समापन करना चाहेगा चेन्नइयन (प्रीव्यू) - Kharinews
गुवाहाटी, 24 फरवरी (आईएएनएस)। चेन्नइयन एफसी मंगलवार को यहां इंदिरा गांधी एथलेटिक स्टेडियम में नॉर्थईस्ट युनाइटेड एफसी के खिलाफ होने वाले मुकाबले को जीतकर हीरो इंडियन सुपर लीग (आईएसएल) के छठे सीजन में तीसरे स्थान पर रहकर लीग चरण का समापन करना चाहेगी।
दो बार की चैंपियन चेन्नइयन पहले ही प्लेआफ में अपना स्थान पक्का कर चुकी है और इस समय वह 28 अंकों के साथ चौथे नंबर पर है। चेन्नइयन के तीसरे नंबर पर काबिज बेंगलुरु एफसी से दो ही अंक कम हैं।
चेन्नइयन की टीम अगर नॉर्थईस्ट के खिलाफ ड्रॉ खेलकर अंक बांटती है या हारती है तो फिर उसे प्लेऑफ में एफसी गोवा से भिड़ना पड़ेगा। टीम हालांकि यहां पर जीत दर्ज करना चाहेगी ताकि वह प्लेऑफ में एटीके से भिड़ सके।
टीम के लिए खतरे की बात यह है कि लुसियन गोइयन, राफेल क्रिवेल्लारो और नेरिजुस व्लास्किस को अब तक तीन-तीन येलो कार्ड मिल चुके हैं और अगर उन्हें यहां भी येलो कार्ड मिलता है तो वे प्लेऑफ मुकाबले से बाहर हो जाएंगे।
कोच ओवेन कॉयले इन्हें मैदान पर उतारकर खतरा नहीं लेना चाहेंगे। उन्होंने कहा, सबसे पहले, हम मैच जीतना चाहते हैं। हमारे तीन खिलाड़ियों को तीन येलो कार्ड मिल चुके हैं, इसलिए उन्हें उतारना वास्तव में खतरा मोल लेने वाली बात होगी। इसलिए इन खिलाड़ियों को आराम दिया जाएगा।
उन्होंने कहा, जीत दर्ज करने के लिए आपको सर्वश्रेष्ठ टीमों को हराना होगा। चाहे वह गोवा हो या एटीके। उनके पास परफेक्ट कोच हैं और वे बहुत अच्छी टीमें हैं।
दूसरी तरफ, नॉर्थईस्ट युनाइटेड काफी पहले ही प्लेऑफ से बाहर हो चुकी है। टीम को अपने पिछले मुकाबले में हैदराबाद एफसी के हाथों 1-5 से करारी हार का सामना करना पड़ा।
नॉर्थईस्ट युनाइटेड की टीम अब अपने घरेलू दर्शकों के सामने जीत के साथ लीग चरण का समापन करना चाहेगी। टीम ने हालांकि अब तक केवल दो ही मैच जीते हैं और पिछले 17 मैचों में केवल 14 ही गोल किए हैं।
टीम के सहायक कोच खालिद जमील ने कहा, यह अंतिम मैच है। हर कोई अपना सर्वश्रेष्ठ देना चाहेंगे और जीत के साथ लीग चरण का समापन करना चाहेंगे। चेन्नइयन के पास अच्छी टीम है। उन्होंने अच्छी शुरुआत नहीं की थी, लेकिन वे बाद में अच्छा खेले। लेकिन मैं उन खिलाड़ियों को मौका देना चाहूंगा, जिन्हें इस सीजन में ज्यादा मौके नहीं मिले हैं।